CELEX: 52013PC0440
Language: hu
Date: 2013-06-20
Title: Javaslat A TANÁCS HATÁROZATA a Guineai Köztársaság tekintetében a 2011/465/EU határozatban megállapított megfelelő intézkedések alkalmazási időszakának meghosszabbításáról és annak a határozatnak a módosításáról

|
			
		
		
		52013PC0440
		
			Javaslat A TANÁCS HATÁROZATA a Guineai Köztársaság tekintetében a 2011/465/EU határozatban megállapított megfelelő intézkedések alkalmazási időszakának meghosszabbításáról és annak a határozatnak a módosításáról /* COM/2013/0440 final - 2013/0209 (NLE) */
			
				
		
		
			
			   	INDOKOLÁS
2011 júliusában az Európai Unió Tanácsa
enyhítette a Guineai Köztársaság tekintetében hozott megfelelő
intézkedéseket, elismerve azt a haladást, amit az ország az alkotmányos rendhez
való visszatérés terén tett meg azt követően, hogy demokratikus
választások eredményeként beiktatták Alpha Condé köztársasági elnököt. A Tanács
azonban ismételten emlékeztetett arra, hogy az átmeneti időszak egészen
addig nem zárul le, amíg szabad és átlátható parlamenti választásokat nem
rendeznek. Ez az utolsó feltétele a 10. Európai Fejlesztési Alap (EFA)
keretében a Guineai Köztársasággal való együttműködés teljes körű
újraindításának (2011/465/EU határozat). 
A 2012/404/EU tanácsi határozat által
meghosszabbított 2011/465/EU tanácsi határozat 2013. július 19-én hatályát
veszti. A határozat két feltételt tartalmaz: 1. a parlamenti választások 2012
végéig történő megrendezésére vonatkozó részletes menetrend elfogadása; 2.
szabad és átlátható parlamenti választások megtartása. Miután a guineai
független nemzeti választási bizottság elnöke elfogadta és megküldte a
parlamenti választások 2013. májusi megtartására vonatkozó menetrendet, az
Európai Unió Tanácsa az első feltételt teljesítettnek tekinti. Így 2012.
december 21-én Brüsszelben aláírták a 10. EFA keretében az országstratégiai
dokumentumot és a nemzeti indikatív programot. 
A 2013. április 13-i elnöki rendelet 2013.
június 30-ra tűzte ki a parlamenti választásokat. 
Mivel a választási menetrend végrehajtása
hosszas késedelemmel indult el, és a választások időbeni, az előzetes
feltételek mellett történő megrendezését erős politikai feszültség
övezi, a 2011/465/EU tanácsi határozat hatályát egy évvel, a parlamenti
választások megrendezésére meghatározott határidőt pedig 2013 októberéig
szükséges meghosszabbítani. Amennyiben a választásokra ezt az időpontot
követően kerül sor, akkor az EU nem tudja teljesíteni a 10. EFA keretében
fennmaradó projektek/programok finanszírozási határozatainak aláírására
vonatkozó kötelezettségét, mivel az 1/2006/EK tanácsi határozat 2013. december 31-ben
rögzítette a 10. EFA forrásainak igénybevételére vonatkozó határidőt
(„hatályvesztés időpontjára vonatkozó rendelkezés”). 
2013/0209 (NLE)
Javaslat
A TANÁCS HATÁROZATA
a Guineai Köztársaság tekintetében a 2011/465/EU
határozatban megállapított megfelelő intézkedések alkalmazási
időszakának meghosszabbításáról és annak a határozatnak a módosításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre, 
tekintettel az egyrészről az afrikai,
karibi és csendes-óceáni államok csoportjának tagjai, másrészről az
Európai Közösség és tagállamai közötti, Cotonouban 2000. június 23-án aláírt[1], és
legutóbb Ouagadougouban 2010. június 22-én módosított[2]
partnerségi megállapodásra (a továbbiakban: az AKCS–EU partnerségi megállapodás)
és különösen annak 96. cikkére,
tekintettel a tagállamok kormányainak a Tanács
keretében ülésező képviselői között létrejött, az AKCS–EU partnerségi
megállapodás végrehajtása során hozandó intézkedésekről és követendő
eljárásokról szóló belső megállapodásra[3] és különösen annak 3. cikkére,
tekintettel az Európai Bizottság javaslatára, 
mivel:
(1)       A Tanács 2011. július 18-i 2011/465/EU
határozata a Guineai Köztársaság tekintetében meghatározza az AKCS–EU
partnerségi megállapodás 96. cikke (2) bekezdésének c) pontja szerinti
megfelelő intézkedéseket. 
(2)       A 2012/404/EU tanácsi
határozat által meghosszabbított és módosított 2011/465/EU határozat a Guineai
Köztársasággal folytatandó együttműködés újraindítását két feltételhez
köti, nevezetesen a parlamenti választások 2012 vége előtt történő megrendezésére
vonatkozó, az illetékes hatóságok által kidolgozott és elfogadott részletes
menetrendhez, valamint szabad és átlátható parlamenti választások tényleges
megrendezéséhez. 
(3)       Miután a független nemzeti
választási bizottság elnöke megküldte a parlamenti választások 2013. május 12-i
megtartására vonatkozó menetrendet, az Európai Unió Tanácsa az első
feltételt teljesítettnek tekinti. 
(4)       A 2013. április 13-i elnöki
rendelet 2013. június 30-ra tűzte ki a parlamenti választásokat. A
végleges választási eredményeknek a Guineai Köztársaság Legfelsőbb
Bírósága általi közzétételére vonatkozó jogi határidő a hatályos határozat
lejártának időpontja, vagyis 2013. július 19. utánra esik.
(5)       Szükséges meghosszabbítani a 2011/465/EU
határozatban megállapított megfelelő intézkedések alkalmazási
időszakát, és 2013. október végéig meghosszabbítani az ezen
intézkedésekkel a Guineai Köztársaságban a szabad és átlátható parlamenti
választások megrendezésére előirányzott határidőt,
ELFOGADTA EZT A HATÁROZATOT: 
Első cikk
A 2012/404/EU határozat által meghosszabbított
és módosított 2011/465/EU határozat hatálya tizenkét hónappal meghosszabbodik.
Ebből a célból a 2011/465/EU határozat 3. cikkében a „2013. július 19-én”
szöveg helyébe a „2014. július 19-én” szöveg lép.
2. cikk
A megfelelő intézkedésekkel összhangban a
Guineai Köztársaságban a szabad és átlátható parlamenti választások
megrendezésére előirányzott, a 2011/465/EU határozat mellékletében
megállapított határidőt 2013. október 31-ig meg kell hosszabbítani. 
3. cikk
Ez a határozat az elfogadásának napján lép
hatályba. A határozatot az Európai Unió Hivatalos Lapjában ki kell
hirdetni.
Kelt Brüsszelben, -án/-én.
a Tanács részéről
az elnök
[1]               HL L 317., 2000.12.15., 3. o.
[2]               HL L 287., 2010.11.4., 3. o.
[3]               HL L 317.,
2000.12.15., 376. o., melyet a HL L 247., 2006.9.9., 48. o. módosított.